Nege dood ná oorstromings in Wes-KaapFoto: Pixabay Nege mense is Dinsdagaand in die Wes-Kaap dood nadat reën uitgesak en oorstromings in sekere dele van die provinsie tot gevolg gehad het. Kenny Africa, provinsiale verkeershoof, het gesê vyf mense is dood nadat hulle en die motor waarin hulle was deur vloedwater meegesleur is by die Highnoon-pas buite Villiersdorp. “Een van die liggame kon nie dadelik opgespoor word nie, maar ek verneem dit is intussen gevind. Dit was vier vroue en ŉ man,” het Africa gesê. In ŉ ander voorval is vier mans dood nadat die motor waarin hulle was op ŉ laagwaterbrug tussen Montagu en Touwsrivier deur vloedwater meegesleur is. Albei voorvalle het omstreeks middernag plaasgevind. “Die liggame is tussen middernag en vanoggend opgespoor. Ons is nou besig om die families in kennis te stel,” het Africa gesê. Reën het Dinsdag oor verskeie dele van die droogtegeteisterde Wes-Kaap uitgesak. Verskeie foto’s is op sosiale media versprei.